Bent Bøgsted (DF), 2009-05-29:
Nu står vi jo ved det afsluttende vedrørende jobcentrene, og det har hele tiden været et ønske fra Dansk Folkeparti, at vi skulle have et enstrenget system, at der kun skulle være en indgang for borgerne, når de henvendte sig.
Sådan bliver det med det her lovforslag.
Dansk Folkeparti er også overbevist om, at kommunerne kan løfte den opgave.
Det har også samtidig været et klart ønske fra KL's arbejdsmarkedsudvalg.
De var jo til møde i Arbejdsmarkedsudvalget, hvor de fremlagde deres ønske, med hensyn til at det var den bedste løsning.
Og Dansk Folkeparti er også overbevist om, at det er den bedste løsning, for hvorfor skulle det være sådan, at borgere, der er ledige, skal rende fra det ene sted til det andet?
Der har været fremført mange påstande, og lige for lidt siden hørte vi en påstand om, at a-kasserne mister opgaver.
Det er jo ikke tilfældet, for a-kasserne vil stadig væk lave nøjagtig det samme fremover, som de gør i dag.
Det er også a-kasserne, der udbetaler dagpenge til dagpengemodtagerne.
Forskellen er, at det er kommunen, der overfører pengene til a-kasserne.
Det er jo ikke noget med, at kommunerne så sidder og bedømmer, hvor mange dagpenge den enkelte skal have.
Det er stadigvæk a-kasserne, der laver den indsats.
Der har også været stillet spørgsmål om, hvorfor kommunerne skulle være interesserede i at hjælpe en borger i Hjørring Kommune til at få arbejde.
Jamen sådan har det altid været.
Det har altid været sådan, at det AF-system, der har været i Hjørring, tog sig af dem, der var tilmeldt AF i Hjørring, og dem, der var tilmeldt i Frederikshavn, tog AF-systemet i Frederikshavn sig af.
Det var jo ikke sådan, at man gik ind og sagde: Hvad har I af ledige i det AF-system der?
Det gjorde a-kasserne ikke.
De sørgede først og fremmest for deres egne medlemmer, og hvis det var sådan, at de ikke havde nogen ledige, kontaktede de en anden a-kasse for at høre, om de havde nogle ledige.
Sådan vil det også være fremover, så jeg kan ikke se, at der skulle være det store problem i den forbindelse.
Selvfølgelig vil en kommune se ud over kommunegrænsen, hvis der er nogle ledige job og de ikke har nogle ledige, der kan besætte dem.
Men altså, kommunen går ikke ind og tager fat i dem, der er tilmeldt i en anden kommune.
Det gør man ikke i dag, og det gjorde man heller ikke tidligere, og det gør a-kasserne heller ikke.
De sørger først og fremmest for deres egne medlemmer.
Det system bliver der ikke lavet om på, så det er ren og skær gætteri og – hvad skal man sige? – skræmmekampagne og mistro til det hele, fordi man vil mistro det.
Man ønsker ikke, at der skal være noget godt i det her system, og man skaber egentlig mistillid til, at kommunens ansatte kan løfte opgaven.
Det er jo egentlig det, man går ud og siger, selv om man så siger, at man tror på kommunen.
Dansk Folkeparti har den opfattelse, at kommunens ansatte sagtens kan løfte den her opgave.
Desuden er det de samme medarbejdere, der kommer til at løse opgaven.
De, der sidder i AF-systemet, og de, der sidder i kommunen, skal til at arbejde sammen, men det er jo ikke sådan, at man mister den ekspertise, der er i AF-systemet, og a-kasserne mister jo heller ikke noget af den ekspertise, de har.
Tværtimod har de også mulighed for, at de kan byde ind som anden aktør og få nogle opgaver for kommunen, hvis det er det, de vil.
Så der er mange muligheder for at løse den her opgave, og selvfølgelig skal det ikke være sådan, at kommuner kommer i klemme.
Det fremgik jo også under afslutningsdebatten.
Det er det, Dansk Folkeparti har sagt hele tiden.
Vi lader selvfølgelig ikke nogen kommuner i stikken, men vi har jo et system, hvor man med den her fordeling af det økonomiske i kommunerne har set på kommunerne under et.
Det er det, KL gør.
Man ser på kommunerne under et, og så sørger man selvfølgelig for, at pengene kommer ud til kommunerne.
Mange af de beregninger, der er lavet på, hvad kommunerne har af gevinst, og hvad de taber, er jo baseret på nogle gamle tal fra 2004.
Hvem siger, at ledigheden om 2 år er nøjagtig den samme i de kommuner, som den var for 4-5 år siden?
Det kan man jo ikke vide noget om.
Samtidig er der også den her midtvejsregulering og efterregulering og forsikringsordning, der skal hjælpe kommunerne, hvis der sker noget ekstraordinært i udviklingen af ledigheden.
Så i Dansk Folkeparti er vi ret overbeviste om, at systemet bliver godt.
Det skal have lov at virke.
Fra den 1. august overtager de det, og vi er klar over, at der er en indkøringsperiode.
Derfor bliver det også sådan, at den økonomiske del først følger med fra den 1. januar, og derudover er det med 18 uger først fra den 1. maj næste år, at systemet kommer til at fungere helt ude i kommunerne.
Det er det, vi har taget højde for, og det er også det, vi har hørt fra nogle organisationer, nemlig at der skal være en indkøringsperiode.
Men det er lagt ind i systemet, for vi var klar over, at der skulle være en indkøringsperiode.
Men som helhed er vi overbevist om at det bliver et godt system, der nok skal komme til at fungere.